
Determinisztikus hiperkomplex fraktálok háromdimenziós megjelenítése sugárkövetés alapú térfogatvizualizációval

A fraktálokról viszonylag kevés ismeretanyaggal rendelkezik a matematika, mivel a terület eléggé újkeletű. Megismerésük egyik módja, hogy megjelenítjük őket. Dolgozatunkban a determinisztikus, hiperkomplex iterációval előállítható fraktálok megjelenítésére helyeztük a fő hangsúlyt. Ezen halmazok vizualizációja jóval összetettebb, mint a komplex számsíkon megadható fraktáloké, emiatt az algoritmusok hatékonysága sokkal nagyobb jelentőséggel bír. Az irodalomban használt megoldások közül a felületalapú megjelenítési eljárások váltak elterjedtté melyeknek hátránya az, hogy csak egy felületet képesek kiemelni a térfogati függvényből, ezáltal jóval kevesebb információt mutatnak meg, mint amennyi rendelkezésre áll, valamint az sem garantált, hogy a térfogati függvény rendelkezik jellegzetes felülettel.
Munkánk során azt vizsgáltuk, hogy milyen eredmény érhető el a megjelenítés tekintetében, ha a kevésbé ismert térfogati megjelenítést alkalmazzuk a felületalapú megoldás helyett, eközben nagy figyelmet fordítottunk a térfogati megjelenítő algoritmusban felhasznált lokális megvilágítási modell megoldásának hiba analízisére. A hiba analízis során bizonyítást nyert, hogy az összetett Simpson-formula alkalmazása kedvezőbb a hiba szempontjából, mint az irodalomban használt megoldás és az algoritmus sebességére nincs negatív hatással. Globális megvilágítási modellek esetén a statikus Ambient Occlusion algoritmusban alkalmazásra került az optimális átlagok elmélete, dinamikus Ambient Occlusion esetén új megközelítés kerül bemutatásra a lokális hisztogramok előállításához, mely kedvezőbb az irodalomban használt megoldásnál, mivel levezetése az elméleti modellből történt.
Kutatói munkánk során elkészült egy Java alkalmazás mely bemutatja az elért eredményeket. Mivel az algoritmusok CPU-n történő számítása relatíve lassúnak bizonyult egy GPU-t használó CUDA alkalmazás is fejlesztésre került, valamint shader-ek a Voreen nyílt forráskódú vizualizációs engine-hez, és Matlab program, melynek segítségével háromdimenziós adathalmazt állíthatunk elő a Mandelbulb fraktálról.



